’Tiden tikker for SIFA TV-bingo.’ Sådan skrev TV2 Nord 11. marts, sidste år. Dengang var det et samråd i Skatteministeriet om det folkekære nordjyske bingo, der hvert år sender bunker af penge til nordjyske idrætsforeningers gode formål. 20. september 2022 er TV-bingoet igen på Skatteministeriets bord. Denne gang er det Anne Honoré Østergaard, nordjysk valgt folketingsmedlem for Venstre, der vil udfritte skatteminister Jeppe Bruus (S). - Vi håber hver gang, nogen interesserer sig for sagen, at der kan komme noget skred. Det siger kontorleder og vært på SIFA TV-bingo, Peter Skram. Han sendte i starten af måneden endnu et opråb, og tirsdag er det så Anne Honoré, der følger op. Hun vil have SIFA TV-bingo dispenseret for reglerne på området. Ellers må det legendariske bingo med Gjøltroldene bag lågerne lukke og slukke. Den klagesang har Peter Skram dog sunget før. Alligevel har TV-bingoet overlevet, også til nu. Peter Skram understreger dog, at der er nødt til at ske noget. - Det er løbet helt løbsk. - Vores omsætning er ikke steget, selvom afgifterne er steget helt vanvittigt, fortæller han. Det er jo ikke første gang. Hvorfor skal vi blive ved med at tage jeres nødråb alvorligt? - Jeg er ved at kaste op over at høre på mig selv, for der går lidt Peter og Ulven i det. Nu brokker du dig igen, sagde min søn forleden, lyder det lakonisk fra SIFA-frontmanden. Nogle af Anne Honorés spørgsmål til skatteministeren går på, hvorfor SIFA TV-bingo behandles på lige fod med væddemål og onlinecasioner som Danske Spil. I en menneskealder har SIFA støttet foreningslivet i Nordjylland, men en regelændring, som sendte SIFA TV-bingo ind under ludomani-forebygningen, betød, at TV-bingoet siden har været i dødedans. SIFA, der står for Samvirkende Idrætsforeninger Aalborg, har bingo 365 dage om året og eksisterer på 38. år. - Det er løbet helt løbsk, siger Peter Skram, der fortæller at afgifterne på fem år er femdoblet – fra 500.000 kroner i 2017 til 3,1 millioner kroner sidste år. SIFA forsøgte at overleve afgiftstigningen ved at hæve priserne, men det har ikke været nok, mener Peter Skram. - Vi har jo dage i ugen, hvor vi kun spiller bingo for SKATs skyld, slutter Peter Skram fortørnet.

Opsummering:
Det populære TV-bingo, der har genereret millioner til nordjyske idrætsforeninger, kommer igen-igen med et nødråb til politikerne.